Document ID: 32013D0429

DECIZIA DE PUNERE ÎN APLICARE A COMISIEI
din 9 august 2013
de modificare a Deciziei 2007/453/CE în ceea ce privește statutul privind ESB al statelor Costa Rica, Israel, Italia, Japonia, Țările de Jos, Slovenia și Statele Unite
[notificată cu numărul C(2013) 5160]
(Text cu relevanță pentru SEE)
(2013/429/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 5 alineatul (2) paragraful al treilea,
întrucât:
(1)
Regulamentul (CE) nr. 999/2001 prevede că statele membre, țările terțe sau regiunile acestora (denumite în continuare „țări sau regiuni”) trebuie clasificate în funcție de statutul lor privind encefalopatia spongiformă bovină (ESB) în una dintre următoarele trei categorii: cu risc de ESB neglijabil, cu risc de ESB controlat și cu risc de ESB nedeterminat.
(2)
Anexa la Decizia 2007/453/CE a Comisiei (2) enumeră țările sau regiunile în funcție de statutul privind ESB al acestora.
(3)
Organizația Mondială pentru Sănătatea Animalelor (OIE) deține un rol esențial în ceea ce privește încadrarea țărilor sau a regiunilor în categorii în funcție de riscul de ESB. Lista din anexa la Decizia 2007/453/CE ia în considerare Rezoluția nr. 16 - Recunoașterea statutului membrilor privind riscul de encefalopatie spongiformă bovină, adoptată de OIE în mai 2012.
(4)
În mai 2013, OIE a adoptat Rezoluția nr. 20 - Recunoașterea statutului țărilor membre privind riscul de encefalopatie spongiformă bovină. Rezoluția menționată a recunoscut statutul de risc de ESB neglijabil pentru Japonia, Israel, Italia, Țările de Jos, Slovenia și Statele Unite și statutul de risc de ESB controlat pentru Costa Rica. Lista din anexa la Decizia 2007/453/CE ar trebui, prin urmare, modificată în vederea alinierii la rezoluția respectivă în ceea ce privește țările menționate.
(5)
Prin urmare, Decizia 2007/453/CE ar trebui modificată în consecință.
(6)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2007/453/CE se înlocuiește cu textul din anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 9 august 2013.

Labels: 18
6